b'\n_START_ARTICLE_\nJonas Byra\n_START_SECTION_\nBiografija\n_START_PARAGRAPH_\nNuo devyneri\xc5\xb3 met\xc5\xb3 prad\xc4\x97jo mokytis skambinti fortepijonu ir dainuoti chore. Baig\xc4\x99s Panemunio liaudies mokykl\xc4\x85, 1905 m. i\xc5\xa1vyko \xc4\xaf Rusij\xc4\x85, kur baig\xc4\x97 gimnazij\xc4\x85, dav\xc4\x97 priva\xc4\x8dias pamokas. 1913 m. labai gerais pa\xc5\xbeymiais eksternu baig\xc4\x97 \xc4\x8cernigovo (Ukraina) muzikos mokykl\xc4\x85 \xe2\x80\x93 fortepijono ir kompozicijos klases. Kur\xc4\xaf laik\xc4\x85 skambinti fortepijonu dar mok\xc4\x97si pas Maskvos profesori\xc5\xb3 A. Bogoslovsk\xc4\xaf, o pas kitus pedagogus ir dainuoti. 1914 \xe2\x80\x93 1916 m. dainavim\xc4\x85 studijavo Vienoje. Vadovavo pirmajam \xc5\xa0iaur\xc4\x97s Ukrainos profesionaliam mi\xc5\xa1riajam chorui._NEWLINE_Gr\xc4\xaf\xc5\xbe\xc4\x99s \xc4\xaf Lietuv\xc4\x85, 1921\xe2\x80\x931931 m. ir 1934\xe2\x80\x931936 m. buvo Valstyb\xc4\x97s teatro Kaune solistas ir koncertmeisteris. Suk\xc5\xabr\xc4\x97 daugiau kaip 30 klasikini\xc5\xb3 oper\xc5\xb3 vaidmen\xc5\xb3. Tai Alfredas ir Hercogas D\xc5\xbeiuzep\xc4\x97s Verdi operose \xe2\x80\x9eTraviata\xe2\x80\x9c ir \xe2\x80\x9eRigolettas\xe2\x80\x9c, Almaviva D\xc5\xbeoakino Rosini operoje \xe2\x80\x9eSevilijos kirp\xc4\x97jas\xe2\x80\x9c, Rudolfas D\xc5\xbeakomo Pu\xc4\x8dini operoje \xe2\x80\x9eBohema\xe2\x80\x9c, Sinodas Antono Rubin\xc5\xa1teino operoje \xe2\x80\x9eDemonas\xe2\x80\x9c, Lenskis Piotro \xc4\x8caikovskio operoje \xe2\x80\x9eEugenijus Oneginas\xe2\x80\x9c, \xc5\xa0uiskis Modesto Musorgskio operoje \xe2\x80\x9eBorisas Godunovas\xe2\x80\x9c ir kt._NEWLINE_Kelis kartus gastroliavo JAV. 1933 m. baig\xc4\x97 Niujorko Institute of Musical Art dainavimo klas\xc4\x99, 1933 m. dar tobulinosi ir Pary\xc5\xbeiuje. 1929\xe2\x80\x931930 m. buvo Kauno muzikos mokyklos operos klas\xc4\x97s d\xc4\x97stytojas. 1933\xe2\x80\x931940 m. vadovavo vyr\xc5\xb3 vokaliniam kvartetui, kuriame ir pats dainavo. Kvartetas atlikdavo ir J. Byros aran\xc5\xbeuotus k\xc5\xabrinius, koncertavo daugelyje Lietuvos miest\xc5\xb3 ir miesteli\xc5\xb3._NEWLINE_1937 m. prie Kauno radiofono buvo sub\xc5\xabr\xc4\x99s 20 kvalifikuot\xc5\xb3 daininink\xc5\xb3 mi\xc5\xa1r\xc5\xb3j\xc4\xaf chor\xc4\x85 ir trumpai jam vadovavo. 1940\xe2\x80\x931941 m. ir 1944\xe2\x80\x931950 m. d\xc4\x97st\xc4\x97 dainavim\xc4\x85 ir privalom\xc4\x85j\xc4\xaf fortepijon\xc4\x85 \xc5\xa0iauli\xc5\xb3 muzikos mokykloje, 1945\xe2\x80\x931949 m. \xc5\xa1ios mokyklos ir vaik\xc5\xb3 septynmet\xc4\x97s muzikos mokyklos direktorius. 1951\xe2\x80\x931957 m. Lietuvos valstybinio operos ir baleto teatro koncertmeisteris ir vokalo pedagogas, o v\xc4\x97liau \xe2\x80\x93 pensininkas. Harmonizavo liaudies dain\xc5\xb3 ir aran\xc5\xbeavo \xc4\xafvairi\xc5\xb3 k\xc5\xabrini\xc5\xb3.'